paragraph_text: Vrtni timijan ili prava majčina dušica, najpoznatija je biljka iz roda timijana (Thymus). Timijan je rod od tristotinjak vrsta, podrijetlom s Mediterana, a danas je rasprostranjen po cijelom svijetu. Najpoznatije vrste su vrtni timijan ili prava majčina dušica (T. vulgaris) i poljski timijan (T. serpyllum), a poznati su još jarmasti timijan (T. zygis), španjolski timijan (T. mastichina) i marokanski timijan (T. saturoides). Thymus je jedan od najsloženijih rodova u aromaterapiji, pa se kod vrste Thymus vulgaris razlikuje 6 različitih kemotipova: timol, linalol, karvakrol, transtujenol-4, α-terpineol/terpenil-acetat i geraniol/geranil acetat, a poznati su još i kemotipovi p-cimen, limonen i 1,8-cineol. Kemotip je ista vrsta biljke, koja ovisno o mjestu rasta, daje eterična ulja različita kemijskog sastava i, naravno, različita djelovanja.